Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 5700

186. cikk Az 1970. április 21-i határozat 2. cikke első bekezdésének b) pontjában említett, „vám”-ként megjelölt bevétel 1992. december 31-ig magában foglalja azokat a vámokat, amelyeket úgy számítanak ki, mintha a Spanyol Királyság a csatlakozástól kezdve a közös vámtarifa vámtételeit és a Közösség által alkalmazott valamely vámtarifa-kedvezményből következő csökkentett vámtételeket alkalmazná a harmadik országokkal folytatott kereskedelemben. A 136/66/EGK rendelet hatálya alá tartozó olajos magvakra és olajtartalmú gyümölcsökre, valamint az ezekből származó termékekre, továbbá az 1035/72/EGK rendelet hatálya alá tartozó gyümölcs- és zöldségfélékre vonatkozó vámok esetében ugyanezt a szabályt 1995. december 31-ig kell alkalmazni. Ez a bevétel azonban csak 1990. január 1-jétől tartalmazza a Spanyolországba behozott, az 1035/72/EGK rendelet hatálya alá tartozó gyümölcs- és zöldségfélékre így kiszámított vámot. A Bizottság által az ezen okmány 50. cikkének (3) bekezdése szerint elfogadott rendelkezések alkalmazásakor, és az első albekezdéstől eltérve, a vámok a gyártás során beépített, harmadik országból érkező termékekre e rendelkezések által rögzített kompenzációs lefölözés mértéke szerint számított összegnek felelnek meg. Ez a bevétel nem foglal magában semmilyen, a Kanári-szigetekre vagy Ceutára és Melillára történő behozatalra kivetett összeget. A Spanyol Királyság az egy hónapra vonatkozó vámnyilatkozatok alapján megállapítja e vámok havi összegét. A szóban forgó hónap adatai alapján a vámokra vonatkozóan így kapott számítást a 2891/77/EGK, Euratom, ESZAK rendeletben meghatározott feltételek szerint a Bizottság rendelkezésére kell bocsátani.

Source: https://magyarkozlony.hu/hivatalos-lapok/f4a47c4158b2eb59c5b440f523997426d1c70adc/dokumentumok/f626c1259cf359d27859685440be3f028eb56a15/letoltes